Det er kun få måneder siden, der blev fundet en mårhund i Lille Vildmose, og nu er målet, at den lille dræber skal være udryddet i Damark inden for fem år.

I løbet af denne måned håber Skov- og Naturstyrelsen at have en indsatsplan klar, så Danmark kan få udryddet den uønskede mårhund i 2015. Skov- og Naturstyrelsen har sammen med Sverige og Finland fået penge fra EU's Life-projekt til at bekæmpe mårhundene. Det er planen at udstyre indfangede individer med gps-sendere for at opspore artsfæller og så slå dem ihjel. Mårhunden stammer fra Østasien. Den formerer sig hurtigt og er næsten altædende, så både jægere og fuglevenner hader den. Mårhunden er også en glimrende svømmer og kan svømme op til fem kilometer over åbent vand. Derfor kan den, modsat andre rovdyr, komme ud på de fugleøer, der blandt andet findes i Lille Vildmose.